钦定古今图书集成/明伦汇编/官常典/第414卷 > 齐履谦
## 钦定古今图书集成/明伦汇编/官常典/第414卷 > 齐履谦

按《元史》本传：“履谦，字伯恒。父义，善筭术。履谦生六岁，
从父至京师。七岁读书，一过即能记忆。年十一，教以
推步星历，尽晓其法。十三从师，闻圣贤之学，自是以
穷理为务，非洙、泗、伊、洛之书不读。至元十六年，初立
太史局，改治新历，履谦补星历生，同辈皆司天台官
子太史王恂问以筭数，莫能对，履谦独随问随答，恂”
大奇之。新历既成，复预修《历经》《历议》。二十九年，授星
历教授。都城刻漏，旧以木为之，其形如碑，故名“碑漏。”
内设曲筒，铸铜为丸，自碑首转行而下，鸣铙以为节。
其漏经久废坏，晨昏失度。大德元年，中书俾履谦视
之，因见刻漏旁有宋旧铜壶四，于是按图考定莲花、
宝山等漏制，命工改作。又请重建鼓楼，增置更鼓并
守漏卒，当时遵用之。二年，迁保章正始，专历官之政。
三年八月朔，时加已，依历日食二分有奇，至其时不
食，众皆惧。履谦曰：“当食不食，在古有之。矧时近午，阳
盛阴微，宜当食不食。”遂考唐开元以来当食不食者
凡十事以闻。六年六月朔，时加戌，依历日食五十七
秒。众以涉交既浅，且复近浊，欲匿不报。履谦曰：“吾所
掌者，常数也，其食与否，则系于天，独以状闻。”及其时
果食，众尝争没日，不能决。履谦曰：“气本十五日，而间
有十六日，馀分之积也。故历法以所积之日命为没
日，不出本气者为是。”众服其议。七年八月戊申夜，地
大震，诏问致灾之由及弭灾之道。履谦按《春秋》言地
为阴“而主静，妻道、臣道、子道也。三者失其道，则地为
之勿宁。弭之之道，大臣当反躬责己，去专制之威，以
答天变，不可徒为禳祷也。”时成宗寝疾，宰臣有专威
福者，故履谦言及之。九年冬，始立南郊，祀昊天上帝，
履谦摄司天台官。旧制，享祀，司天虽掌时刻，无钟鼓
更漏，往往至旦始行事。履谦白宰执，请用钟鼓更漏，
俾早晏有节。从之。至大二年，太常请修社稷坛及浚
太庙庭中井，或以岁君所直，欲止其役。履谦曰：“国家
以四海为家，岁君岂专在是。”三年，升授时郎、秋官正，
兼领冬官正事。四年，仁宗即位，嘉尚儒术，台臣言履
谦有学行，可教国学子弟。擢国子监丞，改授奉直大
夫、国子司业，与吴澄并命，时号得人。每五鼓人学，风
雨寒暑未尝少怠，其教养有法，诸生皆畏服。未几，复
以履谦佥太史院事。皇庆二年春，彗星出东井，履谦
奏“宜增修善政，以答天意”，因陈时务八事。仁宗为之动容，顾宰臣命速行之。自履谦去国学，吴澄亦移病
归，学制稍为之废。延祐元年，诏择善教者，于是复以
履谦为国子司业。履谦律己益严，教道益张，每斋置
伴读一人为长，虽助教阙员，而诸生讲授不绝。时初
命国子生岁贡六人，以人学先后为次第。履谦曰：“不
考其业，何以兴善而得人？”乃酌旧制，立陞斋、积分等
法，每季考其学行，以次递升。既升上斋，又必逾再岁，
始与私试。孟月、仲月试经疑、经义，季月试古赋、“诏诰
章表策，蒙古、色目试明经策问，辞理俱优者一分，辞
平理优者为半分。岁终积至八分者充高等，以四十
人为额。然后集贤礼部定其艺业及格者六人，以充
岁贡。三年不通一经，及在学不满一岁者，并黜之。”帝
从其议。自是人人励志，多文学之士。五年，出为滨州
知州，丁母忧，不果行。至治元年，拜太史院使。泰定二
年九月，以本官奉使宣抚江西、福建，黜罢官吏之贪
污者四百馀人，蠲免括地虚加粮数万石，州县有以
先贤子孙充房夫诸役者，悉罢遣之。福建宪司职田，
每亩岁输米三石，民不胜苦，履谦命准令输之，由是
召怨。及还京，宪司果诬以他事。未几，诬履谦者皆坐
事免，履谦始得直，复为太史院使，天历二年九月卒。
履谦笃学勤苦，家贫无书，及为星历生，在太史局，会
秘书监辇亡宋故书，留置本院，因昼夜讽诵，深究自
得，故其学博洽精通，自六经诸史、天文、地理、礼乐律
历，下至阴阳五行、医药、卜筮，无不淹贯。尤精经籍，著
《大学四传小注》一卷，《中庸章句续解》一卷，《论语言仁
通旨》二卷，《书传详说》一卷，《易系辞旨略》二卷，《易本说》
四卷，《春秋诸国统纪》六卷。以“皇极”之名，见于《洪范》，皇
极之数，始于邵氏《经世书》，数非极也，特寓其数于极
耳。著《经世书入式》一卷。《经世书》有内外篇，内篇则因
极而明数，外篇则由数而会极，著《外篇微旨》一卷。《授
时历》行五十年，未尝推考履谦日测晷景，并晨昏五
星宿度，自至治三年冬至至泰定二年夏至，天道加
时真数，各减见行历书二刻，著《二至晷景考》二卷。《授
时历》虽有经、串，而经以著定法，串以纪成数，然求其
法之所以然，数之所从出，则略而不载，作《经串演撰
八法》一卷。元立国百有馀年，而郊庙之乐沿袭宋、金，
未有能正之者。履谦谓：“乐本于律，律本于气，而气候
之法，具载前史。可择僻地为密室，取金门之竹及河
内葭莩候之，上可以正雅乐，荐郊庙，和神人，下可以
同度量，平物货，厚风俗。”列其事上之。又得黑石古律
管一，长尺有八寸，外方，内为圆空，中有隔，隔中有小
窍，盖以通隔；上九寸，其空均直，约径三分，以应黄锺
之数；隔下九寸，其空自小窍迤𨓦杀至管底，约径二
寸馀，盖以聚其气而上之。其制与律家所说不同，盖
古所谓“玉律”者是也。适迁他官，事遂寝，有志者深惜
之。至顺三年五月，赠翰林学士、资善大夫、上护军，追
封汝南郡公，谥文懿。